DEĊIŻJONI TAL-KUMMISSJONI
tas-26 ta’ Awwissu 2005
li tistabbilixxi formola għat-trażmissjoni ta’ applikazzjonijiet għall-għajnuna legali taħt id-Direttiva tal-Kunsill 2003/8/KE
(2005/630/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2003/8/KE tas-27 ta' Jannar 2003 sabiex jittejjeb l-aċċess għall-ġustizzja f'tilwim bejn partijiet minn pajjiżi differenti billi tistabbilixxi regoli komuni minimi li għandhom x'jaqsmu ma' l-għajnuna legali f'tilwim bħal dan (1), u b'mod partikolari l-Artikolu 16(1) tagħha,
Wara li kkonsultat il-kumitat stabbilit bl-Artikolu 17(1) tad-Direttiva 2003/8/KE,
Billi:
(1)
Id-Deċiżjoni tal-Kummissjoni Nru 2004/844/KE (2) stabbiliet il-formola standard għal applikazzjonijiet għall-għajnuna legali taħt id-Direttiva Nru 2003/8/KE.
(2)
Taħt id-Direttiva Nru 2003/8/KE l-Kummissjoni għandha tistabbilixxi wkoll formola standard biex tiffaċilita t-trażmissjoni ta’ applikazzjonijiet għall-għajnuna legali bejn l-awtoritajiet ġudizzjarji ta' l-Istati Membri.
(3)
Taħt l-Artikoli 1 u 2 tal-Protokoll dwar il-pożizzjoni tad-Danimarka, mehmuż mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, id-Danimarka ma ħaditx sehem fl-adozzjoni tad-Direttiva Nru 2003/8/KE u b'hekk la hija marbuta biha u lanqas ma hi meħtieġa li ddaħħalha fis-seħħ.
IDDEĊIDIET KIF ĠEJ:
Artikolu uniku
Il-formola standard għat-trażmissjoni ta’ applikazzjonijiet għall-għajnuna legali murija fl-Anness ta’ din id-Deċiżjoni hija adottata.
Magħmul fi Brussell, nhar is-26 ta’ Awwissu 2005.